**SPOROČILO ZA JAVNOST**

**"Meritve za večjo stopnjo varnosti in zdravja"**

Včeraj, v četrtek 18. 3. 2021 je v okviru jubilejne 40. mednarodne konference o razvoju organizacijskih znanosti, potekal dogodek »***Meritve za večjo stopnjo varnosti in zdravja«***, pod organizacijo Urada RS za meroslovje in Fakultete za organizacijske vede Kranj.

Čas in prostor sta temeljni komponenti človekovega življenja. Trenutna situacija pa vnaša negotovost med ljudi in tudi v organizacije ter v ospredje postavlja varnost in zdravje. Obe vrednoti lahko zagotavljamo s pravilnimi, točnimi in sledljivimi meritvami.

S plenarnim delom konference smo se osredotočili na pomen in izvedbo meritev za zagotavljanje varnosti in zdravja v naših delovnih procesih.

Skupaj s strokovnjaki iz različnih uspešnih slovenskih organizacij in inštitucij smo odgovorili na vprašanja kako z meritvami zagotoviti ustrezno in varno delovno okolje, kakšna znanja in kompetence so potrebne za izvajanje točnih meritev, kako zagotoviti ustrezne metode merjenja in vzorčenja, kaj vse vpliva na točne meritve v delovnem procesu, kako je to področje zakonsko urejeno, kaj je v Slovenski prostor prinesel oziroma spremenil COVID 19, kakšno vrednost ima zdravje zaposlenih itd.

Z nami so svoja strokovna znanja in izkušnje nesebično delili:

1. **Janez Guzelj**, vodja aplikacijsko tehničnega svetovanja, METREL d.d., »Zagotavljanje električne varnosti in kakovosti s prenosom odgovornosti delodajalec – delavec in proizvajalec – proizvod - uporabnik«


2. **dr. Primož Čermelj**, Direktor razvoja, Iskra Mehanizmi d. o. o., “Verifikacijski izzivi pri razvoju novih izdelkov”

3. **Ulrik Oblak**, Strokovni sodelavec s področja VZD, VO in Q / HSEQ, Polycom Škofja Loka d. o. o., »Meritve mikroklime v podjetju Polycom Škofja Loka d. o. o.«

4. **dr. Peter Trop**, tehnični vodja, Inštitut za varstvo pri delu in varstvo okolja (IVD) Maribor, »Meritve koncentracij kemičnih škodljivosti v delovnem okolju«

5. **prof. dr. Vojko Strojnik**, predstojnik Katedre za naravoslovne vede v športu in vodja Laboratorija za kineziologijo, Fakulteta za šport, Univerza v Ljubljani, »Ohranjanje delovnih sposobnosti skozi zaposlitveno dobo«

6. **prof. dr. Matjaž Fležar**, zdravnik COVID oddelka in vodja Oddelka za respiratorno funkcijsko diagnostiko, Bolnišnica Golnik in Medicinska Fakulteta, Univerza v Ljubljani »Telemetrija pri bolniku s COVID19 – kdaj in v kakšnem obsegu je varna«




***Slika 1:*** *Izvedba dogodka »Meritve za večjo stopnjo varnosti in zdravja« je potekala na oddaljen način*

Dogodek se je zaključil z vsebinsko bogato okroglo mizo na temo »Meritve v delovnih okoljih« na kateri so pod moderatorstvom prof. dr. Zvoneta Balantiča, predstojnika Katedre za inženiring poslovnih in produkcijskih sistemov, Fakulteta za organizacijske vede, Univerza v Mariboru, sodelovali:


* **Janez Urbas**, vodja laboratorija, Hidria,
* **prof. dr. Matjaž Fležar**, zdravnik COVID oddelka in vodja Oddelka za respiratorno funkcijsko diagnostiko, Bolnišnica Golnik in Medicinska Fakulteta, Univerza v Ljubljani,
* **prof. dr. Vojko Strojnik,** predstojnik Katedre za naravoslovne vede v športu in vodja Laboratorija za kineziologijo, Fakulteta za šport, Univerza v Ljubljani,
* **Marko Lotrič**, direktor **LOTRIČ meroslovje d. o. o. in**
* **dr. Rado Lapuh,** Koordinator mednarodnega sodelovanja na Uradu RS za meroslovje.

Na okrogli mizi je beseda tekla o zdravju, ki z biološkimi in fiziološkimi potrebami, predstavlja temeljno vrednoto človeka, kateri sledi potreba po varnosti. V okviru pogovora so se tako vsi sodelujoči na okrogli mizi, kot tudi slušatelji soočili z izzivi sodobnega časa. Slišali smo različne strokovne utemeljitve o pomembnosti meritev pri zagotavljanju omenjenih temeljnih človeških vrednot.



***Slika 2:*** *Okrogla miza »Meritve v delovnih okoljih«*

Med samo okroglo mizo pa se je direktno vključevala tudi »testna pisarna« iz Lotrič Meroslovja d.o.o., kjer so med celotnim potekom okrogle mize merili vrednost CO2 v prostoru. Zakaj? Slabša kakovost zraka v zaprtih prostorih kot so pisarne, učilnice, ambulante, sejne sobe itd. se odraža v visokih vrednostih CO2. Zato je v prostorih, ki nimajo mehanskega prezračevalnega sistema, priporočljivo izvajati sprotne meritve okoljskih parametrov – CO2, temperature, vlage in tlaka. Z direktnimi meritvami in grafičnimi prikazi smo na okrogli mizi slikovito opozorili na pomen varnega in zdravega okolja tudi v času konference ter kaj lahko za to storimo sami.



***Slika 3:*** *Meritve okoljskih parametrov – CO2,v zaprtem prostoru »pisarni«, v času konference*

Zaradi izrednega zanimanja in pomembnosti meritev za zagotavljanje varnosti in zdravja v delovnih procesih bo posnetek celotnega dogodka dostopen tudi na spletni strani Urada RS za meroslovje (https://www.gov.si/drzavni-organi/organi-v-sestavi/urad-za-meroslovje/).